**

 **REPUBLIKA HRVATSKA**

**SPLITSKO-DALMATINSKA ŽUPANIJA**

 **OPĆINA PODSTRANA**

 **OPĆINA PODSTRANA**

 **Općinsko vijeće**

**PREDMET:** Prijedlog Izmjene i dopune Odluke o komunalnom doprinosu

**PRAVNI TEMELJ:** Zakon o komunalnom gospodarstvu, Statut Općine Podstrana

**NADLEŽNOST ZA**

**DONOŠENJE:** Općinsko vijeće

**PREDLAGATELJ:** Općinski načelnik

**STRUČNA OBRADA:** Upravni odjel za prostorno uređenje, komunalne poslove i zaštitu okoliša

**PREDMET: Obrazloženje prijedloga Izmjene i dopune Odluke o komunalnom doprinosu**

Odluka o komununalnom doprinosu, objavljeno u Službenom glasniku Općine Podstrana broj 29/2018 donesena je sukladno Zakonu o komunalnom gospodarstvu (“Narodne novine” broj 68/18 – u daljnjem tekstu: ZKG), koji je stupio na snagu 04. kolovoza 2018. godine.

Jedna od bitnijih novina koje je Zakon donio, u odnosu na raniji Zakon o komunalnom gospodarstvu (“Narodne novine” broj 36/95 do 36/15) jest da se rješenje o komunalnom doprinosu donosi i izvršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako ZKG-om nije propisano drukčije (stavak 3. članka 83. ZKG-a). U tom smislu, postupovni zakon za donošenje rješenja o komunalnom doprinosu i ovrsi tog rješenja je Opći porezni zakon („Narodne novine“, br. 115/16. i 106/18. - u daljnjem tekstu: OPZ).

Prema članku 87. OPZ - a porezno tijelo može riješiti stvar bez provedbe ispitnog postupka: 1. ako je porezni obveznik u poreznoj prijavi naveo činjenice ili podnio dokaze na podlozi kojih se utvrđuje stanje stvari, ili ako se to stanje može utvrditi na podlozi općepoznatih činjenica ili činjenica koje su poreznom tijelu poznate, te 2. ako se stanje stvari može utvrditi na temelju podataka iz službenih evidencija kojima porezno tijelo raspolaže ili ih je pribavilo od drugih nadležnih tijela, a nije potrebno posebno saslušanje stranke radi zaštite njezinih prava, odnosno pravnih interesa.

Uzimajući u obzir navedenu odredbu s jedne strane, te s druge strane da se podaci obujma zgrade za obračun prihvaćaju iz projektne dokumentacije uz akt kojim se odobrava građenje, kojeg dostavlja tijelo uprave za graditeljstvo tijelu uprave u čijem je djelokrugu komunalno gospodarstvo, zauzet je stav kako žalba na rješenje o komunalnom doprinosu ne odgađa izvršenje.

Slijedom toga, Odlukom o komunalnom doprinosu (“Službeni glasnik Općine Podstrana” broj 29/2018) u članku 14. stavak 2. propisano je da komunalni doprinos dospijeva u roku od 15 dana od dostave rješenja.

Članak 14. Odluke glasi:

*“****Članak 14.***

*Obveznik komunalnog doprinosa plaća komunalni doprinos odjednom.*

*Obveza plaćanja komunalnog doprinosa dospijeva u roku od 15 dana od dana dostave rješenja o komunalnom doprinosu obvezniku plaćanja. “*

Međutim, u neposrednoj primjeni ZKG-a upravna i upravnosudska praksa zauzela je stav kako žalba na rješenje o komunalnom doprinosu ipak odgađa izvršenje rješenja jer će u pojedinim slučajevima biti potrebno provesti potpuni ispitni postupak i omogućiti stranci sudjelovanje u postupku (npr. utvrđivanje pripadnost građevine pojedinoj zoni, postojanje uvjeta za neplaćanje ili oslobađanje od plaćanja komunalnog doprinosa, postojanje ugovora o izgradnji ili financiranju izgradnje komunalne infrastrukture i sl.).

Kao važan argument u prilog mišljenju kako *žalba podnesena na rješenje o komunalnom doprinosu ima odgodni učinak* istaknuto je kako ZKG, kao materijalnopravni zakon, ne sadrži izričitu odredbu da žalba protiv rješenja o komunalnom doprinosu ne odgađa izvršenje rješenja, kao npr. odredba da žalba protiv rješenja komunalnog redara nema odgodni učinak (članak 117. stavak 2. ZKG).

Slijedom navedenog potrebno je izmijeniti Odluku o komunalnom doprinosu (“Službeni glasnik Općine Podstrana broj 29/2018) u dijelu kojim se uređuje dospjeće plaćanja komunalnog doprinosa, te se predlaže donijeti sljedeći akt:

Na temelju članka 78. Zakona o komunalnom gospodarstvu (“Narodne novine” broj 68/18, 110/18, 32/20) i članka 30. Statuta Općine Podstrana (“Službeni glasnik Općine Podstrana” broj 07/21, 21/21) Općinsko vijeće Općine Podstrana na 4. sjednici održanoj dana 21. listopada 2021. godine, donosi

**IZMJENA I DOPUNA**

**ODLUKE**

**O KOMUNALNOM DOPRINOSU**

**Članak 1.**

U Odluci o komunalnom doprinosu („Službeni glasnik Općine Podstrana“ br. 29/18) mijenja se članak 14. stavak 2 na način da se isti briše i sada glasi::

“Obveza plaćanja komunalnog doprinosa dospijeva u roku do 15 dana od izvršnosti rješenja o komunalnom doprinosu.”

**Članak 2.**

Ove Izmjena i dopuna Odluke o komunalnom doprinosu stupa na snagu osmog dana od dana objave u Službenom glasniku Općine Podstrana.

Klasa: 022-05/21-01/08 Predsjednik

Urbroj: 2191/02-1-21-5 Općinskog vijeća:

Podstrana, 21. listopada 2021. godine Tomislav Buljan